מדינת ישראל
רשות החברות הממשלתיות


הודעה פומבית בדבר כוונת המדינה למכור את החזקותיה בחברות הממשלתיות "בניין הבימה בע"מ" ו"אולם נחמני 4 בע"מ" לידי עיריית תל אביב-יפו
מתפרסמת בזאת, בהתאם להחלטת הוועדה למכירת מניות המדינה מיום 28.1.2026, כוונת מדינת ישראל למכור את כל החזקותיה של המדינה בחברת בנין הבימה בע"מ ובחברת אולם נחמני 4 בע"מ ("החברות"), לידי עיריית תל אביב-יפו ("העירייה") או לתאגיד עירוני שבשליטתה המלאה, בפטור ממכרז לפי תקנה 3(14) לתקנות חובת המכרזים, התשנ"ג-1993 ("תקנות חובת המכרזים"), בהמשך להחלטות הבאות של ועדת שרים לענייני הפרטה: החלטה מח/2 מיום 22.11.2015 (הפרטת חברת אולם נחמני 4) והחלטה מח/8 מיום 16.9.2018 (הפרטת חברת בניין הבימה), וזאת כדי לאפשר לכל המעוניין בכך להגיש את התייחסותו לדברים בטרם נפתח מו"מ מול עיריית תל אביב בעניין.
רקע
חברת בניין הבימה בע"מ ("חברת הבימה") - חברת הבימה התאגדה בשנת 1962 במטרה לחכור מהעירייה את המקרקעין עליהם הוקם בניין תיאטרון הבימה (גוש 7085 חלקה 181), לדאוג לתחזוקתו ולהעמידו לשימוש "תיאטרון הבימה". המדינה והעירייה מחזיקות בחלקים שווים (50% כ"א) במניות הרגילות של חברת הבימה, כאשר למדינה אין אמצעי שליטה עודפים. הנכס העיקרי של חברת הבימה הוא הסכם חכירה מהעירייה שתוקפו עד שנת 2036, המותנה בשימוש למטרות תיאטרון בלבד. חברת הבימה מנוהלת בפועל באמצעות הסכם ניהול על ידי חברה עירונית של העירייה "משכן אמנויות הבמה בע"מ", ואינה מעסיקה עובדים ישירים.
חברת אולם נחמני 4 בע"מ ("חברת נחמני") - חברת נחמני הוקמה בשנת 1962 לצורך ניהול והשכרת אולם אירועים ותרבות ברחוב נחמני 4 בתל אביב ("המקרקעין"). חברת נחמני מוחזקת בבעלות משותפת ושווה של המדינה והעירייה. חברת נחמני אינה פעילה עסקית מאז שנת 2004, שאז הופקעו המקרקעין שלה ולמעשה כיום נכסיה הם הזכויות הקשורות להפקעה זו ובכלל כך זכויות במקרה של השבחה, כאשר גם למדינה זכויות נוספות מול העירייה  במקרה שכזה. לחברה חובות שונים כלפי העירייה וגופים ממשלתיים, ואין לה עובדים או דירקטוריון מכהן.
החלטות ההפרטה
ביום 1.6.2014 התקבלה החלטת ועדת שרים לענייני הפרטה (מח/5) שעניינה הפרדת אחזקות בחברות המשותפות למדינה ולעירייה. במסגרת החלטה זו הופרדו אחזקות המדינה ואחזקות עיריית תל אביב במספר חברות (אוצר מפעלי ים בע"מ, אתרים בחוף תל אביב - חברה לפיתוח אתרי תיירות בתל אביב יפו בע"מ, החברה לפיתוח יפו העתיקה בע"מ וחלמיש חברה ממשלתית עירונית לדיור שיקום ולהתחדשות בתל אביב יפו בע"מ) ("עסקת הפרדת האחזקות") בהמשך לכך רשות החברות הממשלתיות ("הרשות") סברה כי הדרך הנכונה להפריט את אחזקות המדינה בחברות אולם נחמני ובניין הבימה היא בדרך דומה לדרך המכירה בעסקת הפרדת האחזקות, קרי, על דרך מכירתן לעיריית תל אביב או לתאגידים עירוניים בשליטתה המלאה.
לצורך עניין זה נערכה פניה מתאימה לוועדה למכירת מניות המדינה, ובשנת 2015 החליטה הועדה למכירת מניות המדינה על מתן פטור ממכרז מכוח תקנה 3(14) לתקנות חובת המכרזים, כך שמניות המדינה בחברות אולם נחמני ובניין הבימה יימכרו לעיריית תל אביב או לתאגיד עירוני שבשליטתה המלאה בכפוף לקבלת החלטה מתאימה של ועדת השרים לענייני הפרטה, אישור החשבת הכללית ואישור ועדת הכספים של הכנסת.
 בהמשך לכך, התקבלו בוועדת השרים לענייני הפרטה החלטות הפרטה ספציפיות לגבי החברות:
· [bookmark: _Hlk222903648]לגבי חברת נחמני: החלטה מח/2 מיום 22.11.2015.
· לגבי חברת הבימה: החלטה מח/8 מיום 16.9.2018.
במסגרת החלטות אלו נקבע כי המדינה תפעל למכירת מלוא אחזקותיה בחברות נחמני והבימה לידי העירייה במכירה פרטית, בכפוף לקבלת האישורים הנדרשים.
במהלך השנים העניין לא הסתייע וביום 28.1.2026, הוועדה למכירת מניות מדינה החליטה להאריך את תוקפו של הפטור מכוח תקנה 3(14) לתקנות חובת המכרזים, למכירת מניות המדינה בחברות נחמני והבימה בכפוף לקבלת אישור החשב הכללי, בהתאם להוראות התקנה, ובכפוף לפרסום העניין (אשר יאפשר לקבל התייחסויות מהציבור) ותוצאותיו. מכאן פרסום זה.

לשלמות התמונה יצויין, כי ביום 3.2.2026 התקבל אישורה של ועדת הכספים של הכנסת לפי סעיף 59ב(ח) לחוק החברות הממשלתיות לדרך ההפרטה כאמור. 

תמצית נימוקים עיקריים למכירת החזקות המדינה בחברות לידי העירייה
החלטות ההפרטה שהתקבלו בוועדת השרים לענייני הפרטה עוד בשנת 2015 (לגבי חברת נחמני) ובשנת 2018 (לגבי חברת הבימה) קבעו כי המדינה תמכור את אחזקותיה בחברות לעיריית תל אביב או לתאגיד עירוני בשליטתה המלאה. 
בנוסף, המבנה התאגידי בשתי החברות הוא כזה שקיימת בעלות משותפת של המדינה והעירייה (50% לכל צד), ללא מנגנון הכרעה למדינה. בנוסף קיימת מגבלת סחירות נוכח זכות תקנונית הדורשת את הסכמת העירייה בכל העברת מניות. היבטים אלה, בשילוב עם העובדה שהנכסים העיקריים (הסכמי חכירה או מקרקעין מופקעים) נמצאים בשליטתה המוניציפלית או הקניינית של העירייה, יוצרים מגבלה אינהרנטית על סחירות המניות לצד ג' כלשהו. העירייה מחזיקה בזכות וטו, וכל רוכש פוטנציאלי ייאלץ להתמודד עם שותף בעל אינטרסים נוגדים.
פתרון מחלוקות משפטיות הנמשכות שנים: ביחס לחברת נחמני מבוקש להבהיר כי לשיטת המדינה, מכירה לעירייה במתווה מוסכם היא הדרך המיטבית לממש ערך כלשהו עבור הציבור מבלי להיגרר להליכים משפטיים יקרים, ארוכים וחסרי ודאות. בדומה לכך, בחברת הבימה, העברת הבעלות לעירייה תסדיר את מערכת היחסים החוזית ארוכת השנים מול העירייה כבעלת הקרקע.
מתווה המכירה
מכירת כל החזקות המדינה בהון המניות ובאמצעי השליטה בכל אחת מהחברות, מתוכננת להתבצע כמקשה אחת, לידי העירייה, זאת בכפוף לקבלת פטור מחובת עריכת מכרז לפי סעיף 3(14) לתקנות חובת המכרזים וכלל האישורים הנדרשים.
רשות החברות תפעל לגיבוש הסכמי מכר שיובאו לאישור הוועדה למכירת מניות המדינה אשר תשקול בעניין זה, בין היתר, שתי הערכות שווי שנערכו לאחרונה לחברות ובניכוי חובות מוכחים של החברות כלפי העירייה.

אופן ומועד הגשת השגות
אדם ו/או חברה אשר מעוניינים להעלות השגות בעניין רשאים לפנות לרשות בנושא וזאת לא יאוחר מחלוף ארבעה עשר (14) ימי עבודה מיום פרסום הודעה זו.
פניות כאמור יש להעביר בכתב בלבד, עבור הרשות, באמצעות הדואר האלקטרוני שכתובתו: kranotzeev@gca.gov.il לכל פנייה יש לצרף את פרטיו המלאים של הפונה ופרטי ההתקשרות (לרבות שם מלא, ח.פ., כתובת, מספרי טלפון ודוא"ל), נימוקים מפורטים ואסמכתאות בדבר ההשגות. תשומת לב המגיבים כי השגות שיוגשו יכול שיפורסמו בכפוף לכל דין.

